CELEX: 62019TN0367
Language: mt
Date: 2019-06-19 00:00:00
Title: Kawża T-367/19: Rikors ippreżentat fid-19 ta’ Ġunju 2019 — Camerin vs Il-Kummissjoni

12.8.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 270/36
            
         
      Rikors ippreżentat fid-19 ta’ Ġunju 2019 — Camerin vs Il-Kummissjoni
      (Kawża T-367/19)
      (2019/C 270/38)
      Lingwa tal-kawża: il-Franċiż
      
         Partijiet
      
      
         Rikorrenti: Laure Camerin (Bastia, Franza) (rappreżentant: M. Casado García-Hirschfeld, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara r-rikors ammissibbli u fondat;
               
            
                  —
               
               
                  konsegwentement, tannulla parzjalment id-deċiżjoni kkontestata;
               
            
                  —
               
               
                  tordna l-kumpens għad-dannu morali kkawżat minn sett ta’ atti u ta’ aġir tal-PMO li għandu jiġi evalwat globalment u li r-rikorrenti tqis li jammonta ex aequo et bono għal EUR 50 000;
               
            
                  —
               
               
                  tikkundanna lill-Kummissjoni Ewropea għall-ispejjeż kollha.
               
            
         Motivi u argumenti prinċipali
      
      Insostenn tar-rikors kontra d-deċiżjoni tal-Uffiċċju tal-Amministrazzjoni u l-Ħlas tal-Intitolamenti Individwali (iktar ’il quddiem il-“PMO”), rigward l-eżekuzzjoni ta’ mandat ta’ qbid adottata minn qorti Belġjana, sa fejn dan tal-aħħar jirriżerva d-dritt li jżomm mill-ġdid l-ammont ta’ EUR 3 839,60 mill-pensjonijiet tar-rikorrenti li għadhom iridu jitħallsu, din tal-aħħar tinvoka erba’ motivi.
      
                  1.
               
               
                  L-ewwel motiv ibbażat fuq ksur tal-Artikoli 1 u 25 tal-Karta tad-Drittijiet Fundamentali tal-Unjoni Ewropea, ksur tal-Artikolu 6 tal-Anness VIII tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti”) u fuq l-eżistenza ta’ żball ta’ evalwazzjoni. F’dan ir-rigward, ir-rikorrenti tqis li ma hemm l-ebda motivazzjoni u lanqas ma hemm bażi legali li jiġġustifikaw id-deċiżjoni tal-PMO li jkompli jżomm iktar minn żewġ terzi tal-pensjoni tagħha.
               
            
                  2.
               
               
                  It-tieni motiv ibbażat fuq ksur tal-prinċipju ta’ legalità u ta’ ċertezza legali. Skont ir-rikorrenti, ir-Regolamenti huma “lex specialis” li jipprevalu fuq kull dritt nazzjonali ieħor: fil-qasam ta’ minimu għall-għajxien, hemm għalhekk dispożizzjonijiet statutorji sostanzjali li jidderogaw kemm mid-dritt Ewropew tax-xogħol ġenerali kif ukoll mid-dritt nazzjonali tax-xogħol.
               
            
                  3.
               
               
                  It-tielet motiv ibbażat fuq ksur tal-prinċipju ta’ amministrazzjoni tajba u d-dmir ta’ premura, sa fejn l-ebda motivazzjoni ma ġiet prodotta rigward il-fatti jew il-provi li jistgħu jiġġustifikaw it-teħid tad-deċiżjoni mill-PMO li jirriżerva d-dritt li jżomm mill-ġdid l-ammont ta’ EUR 3 839,60 mill-pensjonijiet tar-rikorrenti li għadhom iridu jitħallsu.
               
            
                  4.
               
               
                  Ir-raba’ motiv ibbażat fuq ksur tal-prinċipju ta’ ugwaljanza u ta’ non-diskriminazzjoni, b’mod partikolari sa fejn, jekk tiġi segwita l-interpretazzjoni tal-PMO, il-minimu għall-għajxien jiddependi mill-pajjiż fejn l-uffiċjal ikun irrisjeda.
                  Ir-rikorrenti titlob ukoll il-kumpens għad-dannu li hija sofriet minħabba l-irregolaritajiet li l-PMO wettaq u li ma jippermettulhiex tgħix b’dinjità.